**Azi**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi

Am desfăcut borcanul cu învieri

Și l-am umplut cu soare până sus,

Oprit-am ploile, sub jurământ, de ieri

Și te aștept să vii dinspre apus.

Mereu ajung eu prima la-ntâlniri.

Pe cer se plimbă doi nori singuratici,

Prin iarbă ochii-mi fac rostogoliri

Și până vii îmi dezleg caii sălbatici.

Speranța mi te caută-n mormânt,

Tristețea mă târăște înapoi.

Cum să-mi ridic privirea din pământ!?

Eternitatea are casă între noi.

Și văd că nu vii nici de astă dată...

Îmi iau în brațe caii și borcanu

Și mi te caut sub pleoape disperată

Că ți s-or șterge ochii pân-la anu.